**COMUNICAT DE PRESĂ**

Sulina

28 - 29 iulie 2018

Primăria orașului Sulina și Casa de Cultură Sulina, în parteneriat cu Asociația „Euxinus“, organizează prima ediție a Festivalului de pop-rock autohton pentru tineret „Porto Franco“.

Festivalul urmează a se derula în orașul Sulina, pe parcursul a două zile în luna iulie 2018. Acest festival se adresează tinerilor interpreți cu vârste cuprinse între 12 - 18 ani. Spectacolele festivalului se vor desfășura pe scena amplasată la capătul estic al falezei orașului Sulina, în fața Palatului A.F.D.J. din Sulina, în zilele de 28 și 29 iulie 2018, începând cu ora 20:30. Prima zi este dedicată concursului de interpretare muzicală, iar în cea de-a doua zi se desfășoară gala laureaților și recitalurile invitaților speciali.

Numele acestui festival național de muzică pop-rock autohtonă pentru tineret, alăturat locației în care se desfășoară, are menirea de a aduce un omagiu perioadei de mare dezvoltare a localității Sulina din timpurile ființării Comisiunii Europene a Dunării.

Festivalul se dorește a fi un instrument motivaţional, menit să catalizeze apariţia de noi tinere valori în sfera interpretării muzicale și să valorifice acest potenţial interpretativ în sensul promovării muzicii pop-rock autohtone. Festivalul va oferi o șansă tinerilor de a-și țese singuri un viitor, rolul organizatorilor fiind doar acela de a le facilita întâlnirea pe aceeași scenă cu fascinanta lume a muzicii pop-rock.

Organizarea acestei manifestări culturale în fiecare vară, în punctul cel mai estic al țării - Sulina, va reprezenta atât prin locația aleasă, cât și prin țelul creșterii calității interpretative a celor care vor evolua pe scena festivalului, o invitatie cu caracter permanent pentru toți aceia care își doresc un strop de inedit în marea vieții lor.